Nina Kunzendorf

D **Nina Kunzendorf** (* 10. Novämber 1971 z Mannheim) isch e dytschi Schauspiiler.

## Lääbe
### Härchumft, Uusbildig un Theater
D Nina Kunzendorf isch as Doochter vun ere Leerei un eme Dokter uf d Wält chuu un isch mit ire jingere Schweschter z Mannheim-Vogelstang ufgwagse. Noch em Abituur am Ludwig-Frank-Gimnaasium het si vu 1992 bis 1996 an dr Hoochschuel fir Musik un Daarstellendi Chunscht z Hamburg studiert.

Noch eme eerschte Engaschmänt am Nazionaaltheater Mannheim het si vu 1998 bis 2001 am Dytsche Schauspiilhuus z Hamburg gspiilt. Anne 2001 isch d Kunzendorf uf München gwägslet un het bis 2004 zum Ensemble vu dr Münchner Chammerspiil gheert. Anne 2004 het si zäme mit dr Brigitte Hobmeier, em Thomas Loibl un em Stefan Sevenich dr Bayerisch Chunschtfeerderbryys in dr Spaarte *Daarstellendi Chunscht* iiberchuu.

### Film un Fäärnsee
Iren eerschte Kinoufdritt het d Kunzendorf 1992 in *Langer Gang*, em Eerschtlingswäärch vum Yılmaz Arslan um e Gruppe vu Juugedlige in eme Reha-Zäntru, wu gaischtig un lyybli behinderet sind. Ire Fäärnseedebüt het si 2002 in dr Noochriegs-Saga *Verlorenes Land* vum Jo Baier an dr Syte vu dr Martina Gedeck un dr Monica Bleibtreu ghaa. Syterhäär het me si in e Hufe Fäärnseebrodukzioone chenne sää, doorunter wider unter dr Reschy vum Baier in *Stauffenberg* as däm sy Frau Nina, un 2003 au uf dr Kinolyynwand in *Rosenstraße* vu dr Margarethe von Trotta.

Im meefach bryxysgchreente Draama *Marias letzte Reise* vum Rainer Kaufmann het d Kunzendorf as Chrankeschweschter *Andrea* e doodchranki Byyri ufd ire letschte Rais beglaitet un isch dooderfir 2005 zäme mit dr Monica Bleibtreu un em Michael Fitz mit eme Sunderbryys vum Bayerische Fäärnseebryys uuszaichnet woore. Im nämlige Joor 2005 het si in dr *Polizeiruf-110*-Folg *Der scharlachrote Engel* s Obfer vun eme Gwaltverbräche gspiilt, wu si waigeret, e Obferhaltig yyznee. Fir iri daarstellerisch Laischtig isch d Kunzendorf 2006 zäme mit ire Schauspiilkolleege*ne Michaela May un Edgar Selge un au em Reschisseer Dominik Graf un em Draibuechautoor Günter Schütter mit em Grimme-Bryy in Gold uuszaichnet woore. Anne 2006 sin mit *Sperling und die Katze in der Falle*, *Die Nachrichten* un *Marias letzte Reise* drei anderi Fil, wu d Kunzendorf din mitgwiirkt het, fir dr Grimme-Bryys nominiert woore.

Anne 2006 isch d Kunzendorf fir *Hurenkinder* vum Andreas Kleinert, wu voor dr Kulisse vu dr Hamburger Meediewält spliit, voor dr Kamera gstande; im nämlige Joor isch unter dr Reschy vum Lars Kraume *Guten Morgen, Herr Grothe* entstande, wu dr Alldaag an ere dytsche Hauptschuel uuslyychtet. Im zweedailige Thriller *Entführt* vum Matti Geschonneck isch d Kunzendorf as *Liane Bergmann* in e Netz us Luuge, familieere Intriige un alte uffige Rächnige grotte. 2010 het si in s Niki Steins Draama um e Scientology-Uusstyyger, *Bis nichts mehr bleibt*, d Roll vu dr Eetik-Offizieri *Helen Berg* ibernuu. Dr Fäärnseefilm *In aller Stille*, wu d Kunzendorf e Bolizischti am Änd vu ire Chraft spiilt, isch wiider i Zämenaarbet mit em Reschisseer un dr Draibeuchautoori Ariela Bogenberger vu *Marias letzte Reise* un em Michael Fitz as Filmpaartner entstande.

Anne 2011 sin d Nina Kunzendorf un dr Joachim Król as *Tatort*-Kummissaar*ne fir dr Hessisch Rundfunk d Noofolg vum Frankfurter Ermittlerteam Andrea Sawatzki un Jörg Schüttauf aadrätte. No fimf Folge het d Nina Kunzendorf 2012 uf aigene Wunsch d Roll ufgee. Anne 2013 het si in ere andere Roll e Gaschtufdritt as Kummissaari im Tatort vum NDR in dr Folg Mord auf Langeoog ghaa. Iri Noofolgeri z Frankfurt isch im Novämber 2013 d Margarita Broich woore.

Anne 2015 het d Kunzendorf fir d Roll vu dr Lene Winter im Spiilfilm *Phoenix* vum Christian Petzold dr Dytsch Filmbryys as beschti Nääbedaarstelleri iiberchuu. Im Jänner 2021 het me si in dr dritte Stapfle vu dr ARD-Seerie *Charité* as Chinderdokteri Ingeborg Rapoport in aire vu dr Stapflehauptrolle chenne sää.

D Kunzendorf isch Mitgliid vu dr Dytsche Filmakademy.

### Privaatlääbe
D Nina Kunzendorf läbt z Berlin mit ire baide Chinder. Si isch ab 2012 in ere Bezieig mit en Reschiseer Stefan Kornatz gsii.

Bi de Draiaarbete zue dr RTL-Draamaseerie *Das Haus der Träume*, wu 2022 vereffetlit wooren isch, het si dr Schauspiiler Samuel Finzi neecher chännegleert, wu si syterhäär mit liiert isch.

## Filmografy

## Theater
; Nationaltheater Mannheim
* 1996–1998: *Ritter, Dene, Voss* vum Thomas Bernhard (Reschy: Barbara Frey)
* 1996–1998: *Der Kirschgarten* vum Anton Tschechow (Reschy: Bruno Klimek)
* 1996–1998: *Antigone* vum Sophokles (Reschy: Jasmin Hoch)

; Deutsches Schauspielhaus Hamburg
* 1998–2001: *Jeff Koons* vum Rainald Goetz (Reschy: Stefan Bachmann(
* 1998–2001: *Schlachten!* vu Tom Lanoye, Luk Perceval (Reschy: Luk Perceval)

; Kammerspiele München
* 2001–2003: *Orestie* vum Aischylos (Reschy: Andreas Kriegenburg)
* 2001–2004: *Alkestis* vum Euripides (Reschy: Jossi Wieler)
* 2003–2004: *Miss Sara Sampson* vum Gotthold Ephraim Lessing (Reschy: Stephan Rottkamp)
* 2003–2005: *Anatomie Titus Fall of Rome* vum Heiner Müller (Reschy: Johan Simons)
* 2004–2006: *Mittagswende* vum Paul Claudel (Reschy: Jossi Wieler)
* 2005–2007: *Die zehn Gebote* nach *Dekalog* vum Krzysztof Kieślowski un em Krzysztof Piesiewicz (Reschy: Johan Simons)
* 2009–2010: *Das letzte Band / Bis dass der Tag euch scheidet oder Eine Frage des Lichts* vum Samuel Beckett, Peter Handke (Reschy: Jossi Wieler, in Kooperazioon mit de Salzburger Feschtspiil 2009)

; Schaubühne Berlin
* 2017–2019: *Lenin* von Milo Rau & Ensemble (Reschy: Milo Rau, Uruffierig 2017)
* 2018–2019: *Shakespeare's Last Play* von Dead Centre (Reschy: Ben Kidd un Bush Moukarzel)

## Weblink

* 
* 
*  (mit Fotogalery)
* Agentursyte vu dr Nina Kunzendorf
* 
* ''Jede Rolle ein Geheimnis'' Porträt in dr *FAZ,* 31. Meerz 2006
* ''Jede Regung zählt'' Porträt im *Tagesspiegel,* 28. Meerz 2010
* ''Schärfer als die Polizei erlaubt'', Porträt vum Martin Eich in *Die Welt*, 7. Mai 2011
* Nina Kunzendorf, Audio-Interview vum 22. Oktoober 2017 NDR 2

## Fueßnote